Steen Gade (SF), 2012-11-29:
Så er det jo godt, at vi har en radikal minister.
I SF støtter vi forslaget.
Man skal måske kigge lidt tilbage til dengang, da vi lavede energiaftalen.
Dengang for ¾ år siden skrev vi jo i energiaftalen, at der skulle laves en analyse af solcelleområdet.
For SF er hele energiaftalen jo starten på et omfattende paradigmeskifte i vores energipolitik frem til tidspunktet med vedvarende energi, og heri spiller sol også en betydelig rolle.
Det, som jo nok har overrasket os alle sammen herinde i Folketinget, er, at kombinationen af de ordninger, vi fik lavet for nogle år siden, og det voldsomme prisfald på solceller førte til, at vi faktisk fik et økonomisk problem på den samlede energiaftales område.
Vi er jo nu derhenne, at det betyder mere i 2020, end vi regnede med for ¾ år siden, da vi lavede aftalen.
Det betyder jo så ikke, at det her har været uden komplikationer.
Da vi i sin tid lavede en nettomålerordning og der var nogle, der fandt ud af, at de kunne benytte mulighederne for, at det kunne trækkes fra som for en erhvervsvirksomhed, fik vi nok lavet en ordning, som ingen på det tidspunkt havde tænkt igennem hvor gunstig kunne blive.
Det er så noget af det, vi faktisk reparerer fremadrettet.
Så har der været en diskussion om, hvorvidt vi, når vi laver det om, laver om på en måde, der er fornuftig for dem, der har investeret i god tro og regnet med et bestemt afkast.
Det har der selvfølgelig været lidt forskellige diskussioner om.
Dem vil jeg ikke komme ind på her, for vi har sagt, at den almindelige periode, man har garanti, når man køber solceller, er 20 år.
Jeg har heller ikke ude i landskabet hørt nogen kritisere det, og det vil sige, at det har vi gjort på en god måde, så der ikke er nogen af de eksisterende, som er utilfredse.
Jeg læser tallene sådan, at det ikke går i stå.
Det er jo ikke sådan, at man ikke kan lave en god investering som privatperson ved at lave solcelleanlæg.
Vi har givet bedre muligheder for fællesanlæg.
Her er også angående fællesanlæggene en diskussion om, hvorvidt vi har lavet det, som det var tænkt.
Det må vi kigge på i udvalgsarbejdet, men intentionen er jo, at der skal være et mere ligeligt forhold mellem at eje det individuelt eller i fællesskab, beboerforeninger.
Vi er tilhængere af og er glade for, at det er blevet opprioriteret.
Jeg vil godt her sige, at også husstandsmøllerne kigger vi på fremover, fordi de skal kigges efter i sømmene, i den forstand at økonomien ikke er lige så god som for solceller, og derfor må vi også kigge på det fremadrettet.
Men det bliver ikke i det her lovforslag, som så vil omfatte dem indtil videre, indtil vi har lavet den politik.
Det sidste, jeg vil sige, er, at sådan noget gør man jo ikke, når det handler om penge, uden at finde pengene et andet sted.
Det er så også det, vi har gjort.
Jeg vil bare sige, at jeg synes, at vi kan forsvare, at vi har udskudt iværksættelsen af nogle af de vindmølleparker til havs og med kystnær placering.
Det er ikke, fordi det nok fører til en konkret udskydelse af projekterne, for det tror jeg ikke kommer til at ske, men vi har altså indsnævret det antal år, hvori man kan lave udbud.
Der er en lille risiko for, at vi ikke får de anlæg så billigt, som vi ellers ville have fået.
Men man kan jo ikke både blæse og have mel i munden.
Nu har vi løst et problem her, og jeg håber ikke, vi har skabt et problem, der viser sig om nogle år.
Vi skal i hvert fald gøre, hvad vi kan, for at vi ikke har det.